Emil Pieniniemi

Emil Pieniniemi (s. 2. maaliskuuta 2005 Kuopio) on suomalainen jääkiekkopuolustaja, joka pelaa NHL-seura Pittsburgh Penguinsin organisaatiossa. Hän pelannee pääasiassa AHL-joukkue Wilkes-Barre/Scranton Penguinsissa.
Ura.
Seuraura.
Emil Pieniniemi syntyi Kuopiossa, kun hänen isänsä Mika toimi tuolloin Kalevan Pallon päävalmentajana. Emil on kuitenkin Oulun Kärppien kasvatti. Hän nousi seuran SM-liigajoukkueeseen kaudella 2022–2023. Pieniniemi sai tililleen ensimmäisen ja kauden ainoaksi jääneen liigaottelunsa 16. joulukuuta 2022 vieraissa Tapparaa vastaan, kun Kärppien puolustuksesta olivat sivussa Suomen A-maajoukkueen mukana olleet Atte Ohtamaa ja Topi Niemelä sekä loukkaantunut Joel Olkkonen. Pieniniemi merkittiin joukkueen seitsemänneksi puolustajaksi. Hän jäi ottelussa kuitenkin ilman jääaikaa. Hän vahvisti kauden aikana myös Kärppien U18-joukkuetta. Pieniniemi voitti U18 SM-sarjan pudotuspelien puolustajien piste- ja maalipörssin tehoilla 3+3=6. Toisessa finaaliottelussa 1. huhtikuuta 2023 vieraissa Rauman Lukkoa vastaan hän teki Kärppien 1–2-voittomaalin, joka ratkaisi joukkueelle Suomen-mestaruuden. Joulukuussa 2022 Pieniniemi teki Kärppien kanssa kevääseen 2025 asti ulottuvan SM-liigasopimuksen.
Pittsburgh Penguins varasi Pieniniemen kolmannella kierroksella 91. pelaajana . Samana kesänä myös OHL-joukkue Kingston Frontenacs varasi hänet kymmenentenä pelaajana . Jo heinäkuussa Pieniniemi teki Penguinsin kanssa kolmivuotisen NHL-tulokassopimuksen. Noin viikkoa myöhemmin hänen tiedotettiin jatkavan kaudella 2023–2024 lainalla Kärpissä. Pieniniemi sai ensimmäiset jääaikansa SM-liigassa runkosarjan avauskierroksella 13. syyskuuta 2023 Vaasan Sportia vastaan. Hänet merkittiin Kärppien seitsemänneksi puolustajaksi. Pieniniemi sai ottelussa jääaikaa 6.49 minuuttia. Hän sai myös yhden kahden minuutin jäähyn poikittaisesta mailasta. Liigauransa avausmaalin Pieniniemi teki 20. tammikuuta 2024 vieraissa Hämeenlinnan Pallokerhoa vastaan. Olli Korkeavuori ja Mikko Kuparinen valitsivat hänet ottelun Alumnien tähtien kakkostähdeksi. Pieniniemi pelasi tulokaskautensa aikana 38 runkosarjaottelua tehopistein 2+4=6 ja kymmenen pudotuspeliottelua ilman tehopisteitä. Hän voitti kauden päätteeksi SM-pronssia. Pieniniemi pelasi kauden aikana myös neljä ottelua lainalla Mestis-joukkue Kokkolan Hermeksessä.
Kärppien SM-liigakauden päätyttyä huhtikuun lopulla 2024 Pieniniemi siirtyi AHL:ssä pelaavan Pittsburghin farmijoukkue Wilkes-Barre/Scranton Penguinsin vahvuuteen. Hän ei kuitenkaan saanut siellä loppukaudella tililleen otteluakaan. Elokuussa Pieniniemen uutisoitiin siirtyvän kaudeksi 2024–2025 hänet vuotta aiemmin varanneen Kingston Frontenacsin OHL-joukkueeseen. Pieniniemi teki siellä runkosarjassa piste per peli-tahdilla 60 ottelussa tehot 10+50=60, joilla hän oli joukkueen neljänneksi paras pistemies. Pieniniemi sijoittui liigan puolustajien pistepörssissä kuudenneksi. Pudotuspeleissä hän pelasi 11 ottelua tehopistein 4+6=10.
Pittsburgh Penguins hyllytti Pieniniemen syksyllä 2025, koska hän ei ollut mennyt AHL:ää alemman ECHL-seura Wheeling Nailersiin, vaan oli lähtenyt ilmoittamatta Ouluun.
Maajoukkueura.
Pieniniemi valittiin Pohjola-leirin tähdistökentälliseen vuonna 2020. Pieniniemi voitti pronssia Hlinka Gretzky Cupissa vuonna 2022. Pieniniemi valittiin alle 18-vuotiaiden MM-leiriryhmään vuoden 2022 turnaukseen, mutta hän kuitenkin putosi lopullisesta joukkueesta. Vuoden 2023 turnauksessa hän oli mukana ja tuli valituksi Slovakiaa vastaan pelatun puolivälieräottelun päätteeksi joukkueensa ottelun parhaaksi pelaajaksi.
Alle 20-vuotiaiden MM-kilpailuissa Pieniniemi pelasi vuosina 2024 ja 2025. Jälkimmäisessä turnauksessa hän toimi Suomen varakapteenina ja voitti hopeaa. Pieniniemi pelasi samassa turnauksessa ykköspuolustajaparissa Aron Kiviharjun kanssa. Hän oli yhden ottelun sivussa, ja puolivälierässä Slovakiaa vastaan hän sai ottelurangaistuksen. Yhdysvaltoja vastaan pelatun finaaliottelun päätteeksi Pieniniemi valittiin Suomen ottelun parhaaksi pelaajaksi. Yhteensä hän on pelannut 31 nuorten ja 29 poikien maaottelua.
Pelityyli.
"EP Rinksiden" suomenkielisten sivujen päätoimittaja Lassi Alasen mukaan Pieniniemellä on mahdollisuudet kehittyä tulevina vuosina varsin varteenotettavaksi kahden suunnan puolustajaksi. Alasen mukaan hän on puolustussuuntaan aktiivinen sekä lukee ja pelaa tilanteet omissa pääasiassa hyvin, vaikka ajoittain sortuukin vielä yli-innokkuuteen esimerkiksi hyökkäys- ja keskialueen epäonnistuneiden vastaanajojen muodossa. Alasen mukaan Pieniniemi tekee transitioissa pääsääntöisesti oikeita ratkaisuja kiekolla ja nousee tukemaan hyökkäyksiä. Alasen mukaan hänellä on kehitettävää vielä luistelussa, mutta fysiikkaharjoittelun ja kasvatetun lihasmassan pitäisi kuitenkin tukea Pieniniemen kehitystä tulevina vuosina. Alasen mukaan hänen hyökkäyspään potentiaalinsa on vielä hieman kysymysmerkki.
Muuta.
Pieniniemen isoveli Aaro on pelannut jääkiekkoa puolustajana. Veljesten isä Mika Pieniniemi on toiminut Kalevan Pallon päävalmentajana SM-liigassa vuosina 2005–2006 sekä ennen tätä Mestiksessä vuosina 2002–2005. Hän on toiminut myös Suomen naisten maajoukkueen päävalmentajana vuosina 2012–2014. Heidän setänsä Marko Pieniniemi pelasi puolustajana kahdeksan SM-liigaottelua Kärpissä kaudella 1988–1989. Hän loi pääsarjauraa myös Britanniassa.